**Mérlegkészítés az Úr Jézussal való utazás után**

***Vékás Zoltán lelkipásztor (1949-2010)***

***2009. dec.31-én elhangzott óévi igehirdetése***

*(kivonatosan lejegyezte: Borzási Sándor, 2021.)*

*Forrás: Hanganyag: http://www.szatmaribaptista.ro/hangfelvetelek1.html*

**Márk 4,35-41**

***Azután monda nékik azon a napon, amint este lőn: Menjünk át a túlsó partra. Elbocsátván azért a sokaságot, elvivék őt, úgy a mint a hajóban vala; de más hajók is valának vele. Akkor nagy szélvihar támada, a hullámok pedig becsapnak vala a hajóba, annyira, hogy már-már megtelék. Ő pedig a hajó hátulsó részében a fejaljon aluszik vala. És fölkelték őt és mondának néki: Mester, nem törődöl vele, hogy elveszünk? És felkelvén megdorgálá a szelet, és monda a tengernek: Hallgass, némulj el! És elállt a szél, és lőn nagy csendesség. És monda nékik: Miért vagytok ily félénkek? Hogy van, hogy nincsen hitetek? És megfélemlének nagy félelemmel, és ezt mondják vala egymásnak: Kicsoda hát ez, hogy mind a szél, mind a tenger engednek néki?***

Ilyenkor, az év utolsó estéjén általában ***vissza***szoktunk tekinteni. Egy időszak lezárása van életünkben, s illik visszatekintenünk.

Az igében az Úr Jézust látjuk az Ő tanítványaival egy utazás után. És a 41. versben egy mérlegkészítés van arról a rövid utazásról, mit a Galileai tengeren tettek. Az Úr Jézus kívánt tanítványaival közvetlen közösségben lenni, velük beszélgetni. Különös drága élmény lehetett részükre az Úr Jézussal való utazás.

**Mérlegkészítés az Úr Jézussal való utazás után.**

Mi is átjutottunk „az év másik oldalára, másik partjára”. Elindultunk ezelőtt 365 nappal, akkor onnan néztük az esztendőt, s most pedig innen nézzük az elmúlt esztendőt. Az esztendő kezdetétől eljutottunk a végére. Van, aki akkor még házasság előtt volt, s azóta már házasságban él. Mások akkor még e földön éltek, s most már odaát vannak.

**I.**

**Ez az utazás a Jézus kezdeményezésére történt.**

Vegyük komolyan Isten üzenetét, mert meglehet, rövid idő múlva odaát leszünk, s onnan emlékezünk vissza erre az igehirdetésre. Mert az elhangzott igei üzenetekre majd ott is mindannyian emlékezni fogunk. Komoly dolgokról beszélünk, isteni dolgokról. S ez üzenet pecsétje a golgotai kereszt, Krisztus drága áldozata. Emiatt vagyunk itt. S ez örömre, hálaadásra, dicsőítésre ad okot nekünk! Hány alkalmunk volt a Jézus kezdeményezéséből, amikor itt lehettünk az Ige mellett.

Fel lehet-e jegyezni ez év eseményeiből, hogy ezt az utazást, ezt a vállalkozást, ezt a házasságot …. a Jézus kezdeményezésére indítottam el? Ő mondta: gyere menjünk bele ebbe „Menjél, mert veled leszek!”?

Nagyon sokszor megtörténik, hogy bár imádkozunk és sok mindent megteszünk lelkünk megnyugtatására, mégis, nem a Jézus kezdeményezésére indulunk. Csak azt gondoljuk, magunkat megcsalva, hogy az Ő kezdeményezése…

De ebben az utazásban benne volt a Jézus kezdeményezése, és erre indultak el a tanítványok.

II.

Alig indul el a hajó, s **a Jézus kezdeményezésére elindult kis csoport nagy viharba került.**

Ebben az igeszakaszban háromszor van említve ez a jelző, hogy „nagy”: „*Nagy vihar… nagy csendesség … nagy félelem”*.

Nagy vihar támadt, a csónak himbálózni kezdett, egyre több víz került bele, majdnem tele lett vízzel, szinte elmerültek. A tanítványok nagyon megijedtek…

Jézus pedig aludt a hajónak a hátsó felében.

**Ő jól tudta, hogy ez a vihar bekövetkezik.** Ő indítványozta az utazást, és isteni értelme előtt világos volt annak alakulása, az egész dolog.

Előtte nincsen titok. Nincs meglepetés, nincs pánikhangulat a Jézus szívében. Mert az egész történelmet, világtörténelmet, és minden emberi szívet pontosan ismer! Tudja, ki mikor születik, s mikor fog meghalni. Ő az, aki mindent kormányoz. Tudja, mikor lesz vihar…

Tudta már ez év elején, hogy lesznek, akik e szilveszter éjszakát házukon kívül töltik, mert a víz ment be a házukba, s nem ők mennek be mulatni oda… Nem azért, mert rosszabbak, mint mi. De Istennek mindezzel terve van, üzenete van számunkra, s indítványoz ilyesmit is, hogy megtérésre hívja az embereket.

Sok családban, ez országban, különböző helyeken, ma este koporsó mellett állnak az emberek. Mert Jézus ilyet is indítványozott.

Az egyik napilap teljes főoldalán egy kalapos bácsi látható, pohárral a kezében, köszönti az Újesztendőt. Ezt találták a legjobbnak, hogy így menjenek át az Újévbe. Van ilyen is.

De ezt nem Jézus indítványozta!

Ez azok közül való, kik a sokasággal vannak még. Nem Jézussal. Még meghívhatja őket is Jézus, talán az elkövetkező kegyelmi esztendőben. Ha az üdvösség evangéliuma még hirdetetni fog, sokan megtérhetnek. De egyelőre még a sokaságban vannak, s ha nem jönnek Jézushoz, elvesznek, nem lesz boldog újesztendejük!

Szabad-e megkérdezzem, alázattal, szeretetettel, szent felelősséggel lelked iránt: **Te hova tartozol?** A kis csoportba, akik Jézust követik, s az Ő kezdeményezésére indulnak el minden útjukon? Vagy a nagy csapathoz, akikkel nem oszthatja meg Jézus még a vihart sem még, - és nem csendesítheti le életük fergeteges viharzását, ha jönnek hozzá.

Nem tapasztalhatják meg Jézussal az áldást hozó vihart, az áldást hozó kegyelmet, mely vihar formájában jelentkezik.

**III.**

**A Jézus kezdeményezésére elindulva áldást hozó viharok is keletkezhetnek az életünkben**.

Vannak viharok, amelyek *miattunk* vannak, és azután *értünk.*

Vannak viharok, amik nem miattunk vannak, vagyis nem mi vagyunk az okozói, de *értünk (javunkra) vannak a viharok.*

Vannak viharok, melyek miattunk vannak. Mi vagyunk a kulcsai, okozói, előidézői. Isten mi miattunk bocsátja ránk. Ilyen volt a Jónás esete. *Őmiatta* lett a vihar ott a tengeren… Aztán *érette* is – (Istennek célja volt e viharral az ő javára). – De miatta, engedetlensége miatt lett.

A tanítványok életében ez esetben nem miattuk volt, hanem értük, elsősorban. (*Miattuk* is, hiszen nem voltak bűntelenek, de elsősorban *értük* volt. )

S ezt Jézus kezdeményezte.

**IV.**

**Jézus egyedül tudott aludni a viharban.**

A tanítványok nem tudtak aludni. Pedig Jézus tanítványai voltak…

Pedig több okuk lett volna a tanítványoknak aludni, mint Jézusnak. Mert Jézus felvállalta őket, hogy vigyáz rájuk.

Úgy van ez, mint amikor egy kisgyermeket, kisfiút vagy kislányt, megijesztenek, hogy „ha nem leszel jó, éjjel bejön a farkas, és megesz, miközben alszol”, s aztán a gyerek félelme miatt nem tud aludni. Édesanya nyugtatja, hogy: „ha jó leszel, nem történik semmi baj”, de érzi, hogy ő nem elég jó, s van oka félni… S nem tud aludni, várja a farkast… De ha az édesanya azt mondta volna: „Ne félj semmit, én itt vagyok, nem alszom, vigyázok rád. Vagy ha elalszom is, rábízzuk az Úr Jézusra, Ő biztosan megvéd!” Nos, erre megnyugszik a kis csöppség, és alszik nyugodtan.

A fáradt tanítványoknak is lett volna okuk, hogy pihenjenek. Lett volna joguk pihenni. És lett volna hitből fakadó bátorságuk pihenni, mert Az, aki vállalta értük a felelősséget, ott volt velük a hajóban!

De a tanítványok nem tudtak aludni.

Egyedül csak Jézus tudott aludni. Mert Ő tudta, hogy ezt a vihart miért indította el, és tudta, hogyan fogja lecsendesíteni.

Nem egy megjátszott trükk volt ez.

De Jézus szerető pedagógiájához hozzátartozik, hogy a mi életünkben, a tanítványok életében, a kis csoport életében megenged, - sőt indítványoz! - viharokat! Nem egy megjátszott vihart, hanem egy valóságos vihart.

Úgyhogy, ami történik a te életedben, viharként, az nem véletlen, nem emberek által előidézett dolog, hanem a Jézus bölcs pedagógiájához tartozik.

Az hogy én a kolozsvári klinikára járok kezelésre, ez benne van Jézus pedagógiájában. Az hogy Debrecenben műtöttek, ez is benne van Jézusnak a pedagógiájában.

Nagyon nehéz szívvel mondom, és egyáltalán nem szeretnék vele sebeket felújítani, de a szívet tépő gyász is, szeretteink elköltözése is benne van Jézus pedagógiájában.

**V.**

És amikor Jézus alszik, ilyen állapotban, akkor azt gondoljuk, hogy „úgy elaludt, hogy velem nem foglalkozik”. Ilyenkor jön a nagy kísértés, hogy Jézus nem törődik velünk: „törődik a szomszédommal, a másik szomszédommal, a testvéremmel, mert neki semmi baja nincsen, semmi bánkódása, semmilyen kellemetlen dolog nincs az életében… De velem, aki egész nap ott voltam vele és segítettem a tanításában, - az én életemben beálltak kellemetlen idők, nemszeretem napok”.

Mert „nemszeretem napok” ezek, nem kívánt napok ezek, amikor egy család életébe bejönnek.

Ezért nem szoktunk így imádkozni: „Uram, hozz egy kis vihart!”

Csak egyetlen egy embert hallottam, egy moldovai hívő testvért (néhai Marcu Nichifor jászi lelkipászort) így imádkozni. „Uram, hozz egy kis kellemetlenséget is életünkbe, mert túl sok az öröm, a jólét s elbizakodunk…Adj Uram nehézségeket is! ”

S ha jól belegondolunk, ennek az embernek igaz volt. Vajon nem a jólétben térünk el a jó Istentől? Vajon nem akkor rövidítjük le az imaóráinkat, amikor mindenünk megvan? Nemde, ilyenkor csak úgy telefonról tervezzük az igeolvasást, de nem jövünk éhesen az Úrhoz?!

De amikor jön vihar, a nehézség, s megoldás nincs se jobbra, se balra – csak felülről –, akkor letérdelsz, és kiöntöd szívedet az Isten előtt!

Mert a Jézussal való utazás során, amit Ő kezdeményez, viharok is vannak.

**VI.**

Továbbá azt szeretném aláhúzni, hogy

**Neki hatalma van a viharokat lecsendesíteni, még a természeti viharokat is**. És ezért nekünk szabad és kell imádkoznunk árvíz idején, hogy „Uram, szárítsd föl a mezőn eláradt vizeket. Állítsd meg kegyelmedből az esőt!” Szabad kérnünk ezt. Nem mintha mi tanítanánk Őt… De a sok eső a „viharnak” egy része. És szabad hozzá fordulnunk, ha felismertük, hogy miattunk, érettünk van e vihar: „kérünk Téged, hozz megoldást, ami a Te bölcs terveddel megegyezik”.

És az Úr Jézusnak van hatalma a betegségeink fölött. Van hatalma a természeti csapások fölött. Van hatalma minden fölött.

És nagyon élvezi a lelkem, amikor parancsol a szélnek, azt mondja: „Csendesedj! Némulj meg! Vihar, vihar, némulj el!” És egyszerre lett nagy csendesség. Dicsőség Istennek!

**VII.**

Hányszor volt ez esztendőben, mert biztos számon tartod őket, amikor olyan dolgok értek, amiket most sem értesz?

És vannak olyan dolgok, amiket értesz már. És ott a csendességben elkezdett magyarázni az Isten, és megértetted.

De vannak dolgok, amiket talán még most sem értesz.

Ez a szilveszteri este lehet az a csendesség, amikor megmagyarázhatná az Úr. Lehet, hogy olyan sokat fogunk az elkövetkező három-négy órába magyarázni mi neki, hogy most se tud megmagyarázni dolgokat nekünk. Mert nem alázkodunk meg, s nem nézünk fel rá, mint egyetlen Segítőre!

Van egy ilyen félelmem, hogy így tesznek sokan… mert én velem is megtörténik, hogy magyarázkodom Istennek, ahelyett, hogy Őt hallgatnám! És szervezünk olyan dolgokat, amit nem Ő szervez, hanem mi szervezünk.

**VIII.**

Érdekes, hogy Jézus a viharban nem beszél. Szó nélkül hagyja, elfogadja a tanítványok szemrehányását. Nem ért egyet vele, de nem szól most semmit…

A legélesebben Péter fogalmaz, Márk evangéliuma szerint. Máté csak összefoglalja a tényt: „Mester, nem látod, hogy elveszünk?” – De itt Márknál Péter azt mondja (mert ő mondta el Márknak mindezt), hogy „Mester, Mester, *Te nem törődsz?” –* Lukács is, orvos módjára így fogalmaz: „Mester, elveszünk”. De Péter szava éles vádként hangzik: „Mester, *nem törődsz* velünk?”

Mondjátok meg, testvéreim, ki az, aki a legjobban törődött a tanítványokkal a vihar előtt, s a viharban? Nem az Úr Jézus?

**Lecsendesíti a vihart, és a csendességben elkezd beszélni velük**. A csendben!

Mikor azt kérdem a tanítványoktól és a sokaságtól: „volt vasárnap a templomba vagy az imaházba?” – „Nem, mert éppen itt voltam… meg ott voltam”… És amikor elhozza a jó Isten azt, hogy egy kórházi ágyba fekteti, és a jobb kezén is infúzió, a bal kezén is infúzió, hogy ne tudjon egyik oldalára se fordulni, csak *felfelé nézni,* és ez napokig így folytatódik, akkor ez imaóra lesz nékik! És ha nem is lesz imaóra vezető, ők vezetik az imaórát, és el is imádkozzák végig.

A csendességben igazat adunk Istennek.

**IX.**

És megfélemlettek a tanítványok. Nagy félelemmel. És ezt kérdezték: „Ki ez, hogy a szél és vihar is engednek neki?” „azt láttuk, hogy a halottat feltámasztotta; a beteget meggyógyította; azt láttuk, hogy csodákat tett; a kenyereket megszaporította… De azt még nem láttuk, hogy egy egész tengernek azt mondja, hogy *Némulj el, csendesedj meg!,* s egyszerre csak nagy csendesség lett! Ki ez???!”---

„Te Péter, hát az anyósodat gyógyította meg! Hát nem ismered?”

Drága testvéreim,

**egy-egy vihar után új oldaláról ismerjük meg a Mestert**.

És a Mester ezért kezdeményez ilyen utazást az életünkben, hogy mi növekedjünk az Ő megismerésében. Az Ő megismerése egy csodálatos, új felismerés legyen! Növekedjünk az Ő ismeretében!

És ez az ébredésnek a kegyelme!

És ebben a csendességben el tudja mondani nekünk, hogy „Kedveseim, ti nem hisztek még igazán bennem! Nektek van hitetek, de igen pici, még egy mustármagnyi méretet sem ér el, mert ha elérné, akkor azt mondanátok a hegyeknek, hogy ugorjanak a tengerbe, és odaugornának! Mint ahogy azt mondom én ennek a viharnak, hogy *hallgass, némulj el*, - ti azt mondanátok a hegynek, hogy ugorjon a tengerbe, és ha az én akaratommal megegyezik, és dicsőségemet az növeli (és nem a tieteket), akkor meglesz!”

**X.**

Volt-e az elmúlt esztendőben olyan áldást hozó vihar az életedben, amiért most hálát adsz?

„Köszönöm Uram, hogy kivettél 100.000 eurót a zsebemből” (nagyon örvendek testvérem alázatának és őszinteségének, aki ezt elmondta…).

„Köszönöm, Uram, hogy ebben az esztendőben, ha nagyon is fájt, beteg lett a férjem, a feleségem, vagy éppen én. Beletartozik a te pedagógiádba, nevelési módszeredbe!”

Ó, de áldott dolgok! Ó, mennyei dolgok, Óév estéjére illő dolgok: visszatekinteni az év végső oldaláról a másikra, amit ezelőtt egy évvel még nem ismertünk, egy pillanatot sem belőle… És nagyon sok olyan esemény történt, amire nem is gondoltunk, hogy az meg fog történni velünk, ami sírást, szomorúságot, keserűséget, gyötrődést hozott…. De volt olyan is, ami hálaadást, örömöt, boldogságot hozott.

És meglehet, a ma estétől éppen a vihar változik át csendességgé, a szomorúság hitté.

És ezen az estén olyan emberekként mehetünk haza, akikre azt mondja a Mester: Jól van! Jól van, jó és hű szolgám, a kevesen hű voltál. Többet látsz most már belőlem. Növekedtél ismeretemben. Tele vagy az én ismeretemmel…. Most már látod, hogy ezt is meg tudom oldani, most már látod, hogy ennek is Ura vagyok, mert mindenek felett vagyok! [….] Ámen.